Title: Prejav (vystúpenie) ministra práce, sociálnych vecí a rodiny SR p
Author: Peter
Company: urad

Prejav (vystúpenie) ministra práce, sociálnych vecí a rodiny SR p. Petra Magvašiho na VI. Európskej regionálnej konferencii Medzinárodnej organizácie práce (12. 12. 2000 až 15. 12. 2000 v Ženeve)

Vážený pán predseda,
dámy a páni

	Dovoľte mi, vážený pán predseda, aby som Vám zablahoželal k Vášmu zvoleniu na post predsedu VI. Európskej regionálnej konferencie Medzinárodnej organizácie práce a poprial Vám veľa tvorivých síl k dosiahnutiu úspechu tohto zasadnutia a rovnako aj zvoleným podpredsedom.

	Dovoľte, aby som ocenil podrobnú správu generálneho riaditeľa Medzinárodného úradu práce tak jej prvý, ako aj druhý diel. Za posledných päť rokov od konania V. európskej regionálnej konferencie Medzinárodnej organizácie práce, ktorá sa uskutočnila vo Varšave v roku 1995 uskutočnila Medzinárodná organizácia práce úctyhodný kus práce pri rozvíjaní kultúry pracovných a sociálnych vzťahov. Odvolávajúc sa na štyri strategické ciele Medzinárodnej organizácie práce, ako boli formulované generálnym riaditeľom Medzinárodného úradu práce pri prechode do nového tisícročia a to uplatňovanie základných zásad a práv pri práci, zamestnanosť a príjmy, sociálna ochrana a sociálny dialóg, vláda Slovenskej republiky v súlade so svojím Programovým vyhlásením orientuje sociálnu politiku, pracovné vzťahy a sociálne vzťahy tak, aby boli stimulujúcim prvkom sociálno-ekonomického rozvoja v procese celosvetovej globalizácie. Masívne zavádzanie a využívanie nových informačných a komunikačných technológii sa stáva nevyhnutným predpokladom sociálno-ekonomickeho rozvoja všetkých európskych krajín a vláda Slovenskej republiky tomuto procesu venuje maximálnu pozornosť. 

Vláda Slovenskej republiky považuje v činnosti Medzinárodnej organizácie práce v období posledných piatich rokov za mimoriadne dôležité prijatie najmä takých dokumentov organizácie ako sú Deklarácia Medzinárodnej organizácie práce o základných zásadách a právach pri práci a jej následné opatrenia a Dohovor a Odporúčanie Medzinárodnej organizácie práce o najhorších formách detskej práce. Slovenská republika je viazaná všetkými kľúčovými dohovormi Medzinárodnej organizácie práce pre oblasť základných zásad a práv pri práci.

	Oblasť odbornej spolupráce medzi Medzinárodnou organizáciou práce a Ministerstvom práce, sociálnych vecí a rodiny SR sa v posledných piatich rokoch rozvíjala veľmi pozitívne. Treba pripomenúť z tohto miesta úspešnú odbornú spoluprácu pri príprave zákona o hospodárskom a sociálnom partnerstve (zákon o tripartite), ktorý zabezpečuje účasť sociálnych partnerov na riešení zásadných problémov hospodárskeho a sociálneho rozvoja, posilňuje sociálny dialóg i jeho rovnováhu. Vláda Slovenskej republiky vyjadruje aj touto cestou poďakovanie multidisciplinárnemu tímu Medzinárodného úradu práce pre strednú a východnú Európu v Budapešti, za odbornú pomoc a stanovisko pri príprave uvedeného zákona.

V záujme prehĺbenia odbornej spolupráce medzi Medzinárodnou organizáciou práce a zložkami tripartity v Slovenskej republike sa 21. februára 2000 uzavrela dohoda o spolupráci, ktorá je zameraná na aktivity v oblasti podpory zamestnanosti a väčších príležitostí pre mužov a ženy na primeranú prácu, na zvýšenie pokrytia účinnosti sociálnej ochrany pre všetkých a na podporu a posilnenie sociálneho dialógu. Mnohé ustanovenia tejto dohody sa splnili alebo sa priebežne plnia. Oceňujeme tiež, že Medzinárodný úrad práce umožnil uskutočniť študijný pobyt našich expertov pre oblasť sociálneho poistenia v auguste tohto roku na Medzinárodnom úrade práce v Ženeve. Vo februári 2001 pripravujeme za účasti expertov Medzinárodnej organizácie práce a v spolupráci s multidisciplinárnym tímom Medzinárodného úradu práce v Budapešti odborný seminár “O dôležitosti produktivity a o sociálnom partnerstve”.

Slovenská republika je členom Správnej rady Medzinárodného vzdelávacieho strediska Medzinárodnej organizácie práce a vyjadrujem spokojnosť, že vzdelávacie aktivity tohto strediska sú prepojené so štyrmi strategickými cieľmi Medzinárodnej organizácie práce, ďalej aj to, že v poslednom období sa vzdelávacie aktivity viac orientujú aj na krajiny strednej a východnej Európy. V budúcom období by sme uvítali viac adresných regionálnych vzdelávacích programov i programov zameraných k informačným a komunikačným technológiám.

V súčasnom období Ministerstvo práce, sociálnych vecí a rodiny intenzívne dokončuje tri kľúčové zákony v oblasti reformy pracovného práva a to nový Zákonník práce, zákon o štátnej službe a zákon o verejnej službe. Tiež pri príprave týchto zákonov sa využila odborná spolupráce s Medzinárodnou organizáciou práce. V tomto krátkom vystúpení nemôžem spomenúť všetky aktivity v oblasti odbornej spolupráce medzi zložkami tripartity v Slovenskej republike a Medzinárodnou organizáciou práce, môžem však konštatovať, že odborná spolupráca sa za posledných päť rokov podstatne zintenzívnila a podstatne prispieva ku kvalite prístupových procesov Slovenskej republiky do Európskej únie.

Vážený pán predseda, mám tu česť Vám oznámiť, že počas tohto európskeho regionálneho zasadnutia Slovenská republika uložila u generálneho riaditeľa Medzinárodného úradu práce svoje ratifikačné listiny k Dohovoru Medzinárodnej organizácie práce o ochrane materstva č. 183 a stala sa prvým štátom, ktorý ratifikoval tento dohovor. Dĺžka materskej dovolenky v Slovenskej republike podľa § 157 odseku 1 Zákonníka práce je 28 týždňov.

Vážený pán predseda, dámy a páni ďakujem Vám za pozornosť.

Príloha

Prejav (vystúpenie) Prof. Ľudovíta Molnára, rektora Technickej univerzity v Bratislave na VI. Európskej regionálnej konferencii Medzinárodnej organizácie práce na tému Informačné a komunikačné technológie a svet práce
Prístup a príspevok Slovenska
(12. 12. 2000 až 15. 12. 2000 v Ženeve)

Vážený pán predseda, dámy a páni,

{Zdôvodnenie chýbajúcich údajov o SR v Správe}

exponenciálny nárast nových informácií, vedeckých poznatkov, ich rýchly prenos do procesov technologických, výrobných i spoločenských, si plne uvedomujeme aj u nás Slovensku. Slovensko je ako štát ešte stále veľmi mladý. Možno aj tu treba hľadať korene náchylnosti a ochoty na zmeny, pružnosť a kreativitu, i opieranie sa o najnovšie poznatky a trendy. Na druhej strane bolo a stále je treba robiť celý rad krokov na organizačné zabezpečenie rozvojových programov Slovenska. Tu sú zrejme aj príčiny, prečo informovanosť o Slovensku nezodpovedá vždy skutočnosti. Prejavilo sa to aj v Správe “MOP”, kde niektoré informácie o Slovensku chýbajú. Urobili sme nevyhnutné opatrenia, aby sa v našom záujme situácia v tomto smere zlepšila.

{ Charakteristiky rozvoja súčasnej modernej spoločnosti }

Slovensko je často charakterizované ako „transfomujúca sa krajina“. Áno, Slovensko skutočne prechádza transformáciou, ba dokonca dvoma transformáciami: z „plánovanej na trhovú ekonomiku“, a na „informačnú spoločnosť“. Obe sú náročné, dlhodobé a originálne procesy. Treba zdôrazniť, že sa netýkajú iba ekonomiky, ale celej spoločnosti. Transformácia ekonomiky priniesla potrebu jej reštrukturalizácie, a tá ovplyvnila, a stále ovplyvňuje, trh práce. Celý rad pracovných miest zaniká, vznikajú nové pracovné miesta, ktoré si však vyžadujú rekvalifikáciu, nové poznatky. K tomu pristupuje transformácia vyvolaná novými technológiami, predovšetkým informačnými a komunikačnými (IKT). Existuje hrozba, že niektoré skupiny obyvateľstva nenájdu uplatnenie. Týka sa to predovšetkým ľudí s nízkou kvalifikáciou a tých, ktorých kvalifikácia, teda znalosti, zostarnú, čím sa zhoršia všeobecné problémy sociálneho vylučovania a starnutia populácie. Na druhej strane vývoj IKT môže zjednodušiť realizáciu niektorých činností a otvoriť tak viac pracovných príležitostí pre tých, ktorí majú menšiu kvalifikáciu, než sa pôvodne vyžadovala. IKT môžu tiež prispieť k riešeniu problému izolácie handikapovaných ľudí, zlepšiť ich komunikáciu s ostatným svetom a zapojiť ich tak do celospoločenského života.

{ Vzdelanie, ako základ ďalšieho rozvoja }

Slovensko, podobne ako aj ostatné vyspelé krajiny si plne uvedomuje, že ďalší rozvoj spoločnosti je podmienený rozšírením a prehĺbením, ale predovšetkým neustálou inováciou vedomostí. Jedným z najdôležitejších pilierov rozvoja spoločnosti sa stáva vzdelávanie. Vzdelávanie podmieňuje tvorbu nových vedeckých poznatkov, ich prenos a využitie v procesoch technologických, výrobných i spoločenských. Nie náhodou prechádzajú transformáciou i samotné vzdelávacie systémy. Zvyšujú sa požiadavky na hĺbku znalostí. Preto sa zvyšuje aj percento populácie univerzitne vzdelanej. Zvyšujú sa požiadavky na znalosti z oblasti informačných a komunikačných technológií. Už to nie je, a ani nemôže byť, výsada vybranej skupiny ľudí, ale týka sa celej spoločnosti na všetkých úrovniach vzdelania. Exponenciálny nárast nových poznatkov má za následok skracovanie inovačných technologických cyklov a tým aj nevyhnutnú inováciu poznatkov. Vzdelanie, ani vysokoškolské, už nie je “na celý život”. Práve naopak, hovoríme o nevyhnutnosti “celoživotného vzdelávania”. 

{ Transformačné kroky }

Slovensko urobilo v uvedenom transformačnom procese celý rad krokov, a to ako v transformácii ekonomiky, tak v transformácii spoločnosti na informačnú spoločnosť. Neznamená to však, že všetky kroky boli rovnako úspešné, že sme so všetkým spokojní. Snáď najväčší pokrok sa v poslednom období urobil v „systematičnosti“ práce. Vláda prijala stratégiu rozvoja vedy, vzdelávania i rozvoja informačnej spoločnosti a prijala ju ako jednu zo svojich priorít. Čaká nás neľahká úloha jej realizácie.
Buduje sa kompatibilná infraštruktúra ako nevyhnutná podmienka prístupu i k prezentácii informácií v domácom i medzinárodnom kontexte, liberalizujú sa telekomunikačné služby, vo schvaľovacom procese je legislatívne zabezpečenie elektronického obchodu, vrátane elektronického podpisu.
Slovensko má v oblasti informačných a komunikačných technológií (IKT) dlhú tradíciu. Do roku 1989 sme boli producentmi IKT a v daných ekonomických podmienkach sme ich aj v primeranej miere využívali. S transformáciou ekonomiky sme transformovali aj produkciu IKT. Produkcia hardware zanikla, produkcia software má viac lokálny charakter. Čo zostalo, je ľudský potenciál. Transformáciou ekonomiky na trhovú a postupne na znalostnú, vytvára sa priestor na jeho využitie. 
Aj preto sa po roku 1989 sektor IKT stal jedným z najdynamickejších súkromných sektorov. Boom „jednoosobových firiem“, ktoré boli zamerané na jednoduchý aplikačný software a predovšetkým na predaj IKT sa skončil. Dnes už existuje celý rad dobre fungujúcich firiem pre produkciu IKT produktov a systémov, ale i služieb. Ďaleko viac, mnohé majú dobrú medzinárodnú spoluprácu. Svoje pobočky si na Slovensku zriaďujú aj známe zahraničné firmy, predovšetkým v oblasti tvorby softwaru.
V aplikácii IKT máme dlhú tradíciu od podnikov po štátnu správu. Prejavuje sa to predovšetkým v nasadzovaní a využívaní informačných systémov. Na úrovni štátnej správy existuje Štátny informačný systém, v podnikoch sa situácia mení od podniku k podniku. Problémom je nedostatočná infraštruktúra, aj keď na úrovni štátnej správy funguje sieť GOVNET, na úrovni vzdelávacích, vedeckých a kultúrnych inštitúcií sieť SANET, a existujú aj ďalšie.

{ Transformácia vzdelávania, medzinárodná spolupráca }

Slovensko má, napriek svojej mladosti, dlhodobú tradíciu vo vzdelávaní. Napríklad v technickom vzdelávaní bola na území terajšieho Slovenska už v roku 1762 založená unikátna vysoká škola – Banská akadémia. Verní tomuto odkazu venujeme vzdelávaniu aj teraz zodpovedajúcu pozornosť, a to napriek mnohým problémom. Nastúpili sme cestu transformácie vzdelávacieho systému, ktorá si vyžaduje ako ľudské, tak finančné zdroje. Sektor vzdelávania zápasí s oboma. V oblasti IKT sa na sektore vzdelávania najviac prejavil brain drain (únik mozgov). Dobre vzdelaní ľudia zo sektora vzdelávania našli nepomerne lepšie podmienky, predovšetkým finančné, v iných sektoroch doma, alebo v zahraničí. Ich náhrada nie je jednoduchá a nemožno ju urobiť zo dňa na deň.
Vo vzdelávaní sme mali a stále máme dobrú medzinárodnú spoluprácu a celý rad medzinárodných projektov. Veľmi dobrú spoluprácu ma Slovensko s UNESCO, kde participujeme na príprave nového programu UNESCO – Information Society for All, a na celom rade vzdelávacích programov. S Holandskom sme mali projekt Commenius, venovaný vybaveniu, obsahu i formám vzdelávania na stredných školách, teraz beží projekt AMBI, venovaný vzdelávaniu v IKT so zapojením mimorezortných a podnikateľských subjektov do vzdelávania, a to ako školiacich subjektov, tak školených subjektov. 
Z domácich projektov je v poslednom období najvýznamnejší projekt Infovek – nová iniciatíva pre základné a stredné školy, venovaný vybaveniu, prístupu na Internet, obsahu a formám vzdelávania v IKT. Súčasne beží celý rad preškolovacích kurzov pre štátny i súkromný sektor.

{ Silné a slabé stránky súčasného budovania IS v SR }

Napriek problémom máme stále dobré výsledky vo vzdelávaní od základných po vysoké školy, čo sa prejavilo v poslednom období celým radom vynikajúcich umiestnení našich žiakov a študentov v medzinárodných súťažiach.
Vďaka entuziazmu ľudí existujú na Slovensku „centrá excelentnosti“ v oblasti vzdelávania v IKT. Do vzdelávania sa zapájajú i VTS podnikov, ktoré majú dobré informácie o existujúcom stave, sú schopné definovať potreby, podieľajú sa na realizácii školení, prispievajú k diverzifikácii vzdelávania.
Máme pomerne dobré plošné rozloženie IKT subjektov v rámci SR a relatívne dobre rozvitý súkromný sektor v IKT. Máme dobrú medzinárodnú spoluprácu. 
Máme nedostatočnú infraštruktúru v hustote i rýchlosti, nedostatočné vybavenie škôl, ktoré neumožňuje primerané pripojenie sa na Internet. Najväčší problém súčasnosti v oblasti vzdelávania v IKT, ale aj potenciálna hrozba do budúcnosti je BRAIN DRAIN (únik mozgov).